Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 58/14/4403	Nitra, 12.11.2014
EEČ : 2-32-290-2014

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona ktorého sa mal dopustiť tým spôsobom, že
dňa 20.01.2014 v čase okolo 16.30 hod. v Nitre v byte nachádzajúcom sa na XXXXX neoprávnene prechovával pre vlastnú potrebu plastové vrecko s obsahom sušenej rastliny rodu Cannabis - marihuany s hmotnosťou 237 mg a obsahom viac ako 10 mg účinnej látky THC, čo zodpovedá minimálne 1 obvykle jednorazovej dávke drogy, pričom rastliny rodu Cannabis sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok, 

lebo obvinený nebol v čase činu pre nepríčetnosť trestne zodpovedný

Odôvodnenie:

	Uznesením povereného policajta Okresného riaditeľstva PZ v Nitre sp. zn. 
ORP-113/NR-NR-2014 zo dňa 20.01.2014 bolo podľa § 199 ods. 1 Trestného poriadku začaté trestné stíhanie a uznesením vedeným pod sp. zn. ORP-113/NR-NR-2014 zo dňa 03.04.2014 bolo povereným policajtom Okresného riaditeľstva PZ v Nitre podľa § 206 ods. 1 Trestného poriadku vznesené obvinenie osobe XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, ktorého sa dopustil na tom skutkovom základe, ako je uvedené vo výroku tohto rozhodnutia.
	V priebehu skráteného vyšetrovania bol k veci vypočutý obvinený a svedkovia, ďalej boli zabezpečené znalecké posudky a listinné dôkazy nachádzajúce sa na č. l. 4-82 vyšetrovacieho spisu.
	Obvinený XXXXX sa k spáchaniu skutku priznal a vo svojom výsluchu tiež uvádza, že marihuanu kúpil od neznámej osoby v mestskej časti Klokočina, no vôbec si ju nepamätá. Marihuanu si sem tam príležitostne zapálil. 
	Zo spáchania skutku kladeného mu za vinu je usvedčovaný aj zabezpečenými  listinnými dôkazmi.
	Nakoľko v priebehu vyšetrovania vznikli pochybnosti o duševnom stave obvineného, boli za účelom posúdenia duševného stavu obvineného XXXXX do konania pribratí znalci z odboru zdravotníctva, odvetvie psychiatria - XXXXX 
a XXXXX, ktorí v záveroch znaleckého posudku (č. l. 42-61) konštatujú, že obvinený trpel v čase spáchania skutku organickým psychosyndromom závažného stupňa, ktorý mal negatívny vplyv na jeho rozpoznávacie a ovládacie schopnosti. Obvinený v čase spáchania skutku nemohol rozpoznať nebezpečenstvo svojho konania pre spoločnosť a svoje konanie nevedel ovládať. Obvinený v čase spáchania skutku nevedel rozpoznať jeho protiprávnosť a ani v súčasnosti nie je schopný chápať zmysel trestného konania.
   	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 	S poukazom na vykonané dokazovanie, najmä s poukazom na závery znaleckého posudku je nevyhnutné prijať záver, že obvinený XXXXX v čase spáchania skutku nebol pre nepríčetnosť trestne zodpovedný.  
  	S poukazom na všetky uvedené skutočnosti bolo potrebné rozhodnúť tak, ako je uvedené vo výrokovej časti uznesenia.

Poučenie:
	Proti tomuto uzneseniu je prípustná sťažnosť, ktorú možno podať v lehote troch dní od jeho doručenia na Krajskú prokuratúru XXXXX cestou Okresnej prokuratúry XXXXX. Sťažnosť má odkladný účinok. 

JUDr. Ján Šipoš
prokurátor